SELETUSKIRI
Vabariigi Valitsuse korralduse „„Euroopa Liidu ühise põllumajanduspoliitika
Eesti strateegiakava aastateks 2023–2027” muudatusettepanekute heakskiitmine” eelnõu juurde


1. Sissejuhatus

Euroopa Liidu ühise põllumajanduspoliitika (edaspidi ÜPP) eelarve aastateks 2021–2027 on 385 miljardit eurot, mis moodustab alla kolmandiku EL eelarvest. ÜPP eelarve jaotub kahe samba vahel – otsetoetused ja turukorraldus kui ÜPP I sammas ning maaelu arengu toetused kui ÜPP II sammas – mida rahastatakse vastavalt Euroopa Põllumajanduse Tagatisfondist (edaspidi EAGF) ja Euroopa Maaelu Arengu Põllumajandusfondist (edaspidi EAFRD).

Eesti saab 2021–2027 perioodil EAGFist 1,354 miljardit eurot ja EAFRDst 698,5 miljonit eurot (arvestamata käesolevaid muudatusi). ÜPP 2021–2027 väljatöötamise läbirääkimised Euroopa Liidu tasandil ei lõppenud 2020. aastaks. Seetõttu muutusid 2021. ja 2022. aasta üleminekuaastateks, kus uue perioodi vastavate aastate vahenditele rakendati ÜPP eelarveperioodi 2014–2020 reegleid. Eestile tähendas see, et 2021. ja 2022. aastal oli võimalik kasutada uue perioodi vahenditest otsetoetusteks 384 miljonit eurot ning aastatel 2021–2025 maaelu arengu toetusteks 258,5 miljonit eurot (sh 63 miljonit eurot Euroopa Liidu taasterahastust) EL-i vahendeid, viimaseid Eesti maaelu arengukava 2014–2020 (edaspidi arengukava) raames. ÜPP rakendamine uue perioodi reeglite järgi toimub aastatel 2023–2027 ning sellel perioodil on Eestil kasutada EAGFist otsetoetustena 1,008 miljardit eurot (arvestamata käesolevaid muudatusi) ja sektoripõhiste sekkumistena 0,7 miljonit eurot ning EAFRDst 440,1 miljonit eurot. EAFRD sekkumiste ja EAGFi sektoripõhiste sekkumiste EL fondide osale lisandub Eesti-poolne finantseerimine kokku 196,9 miljonit eurot.

Perioodi 2021–2027 ÜPP vahendite kasutamiseks aastatel 2023–2027 tuli kõigil liikmesriikidel koostada strateegiline programmdokument – ÜPP strateegiakava. Tegemist on muudatusega võrreldes eelmise eelarveperioodiga – selle maaelu arengukavad asendusid sisuliselt ÜPP strateegiakavadega, mis hõlmavad olulisel määral (sh kõik otsetoetused) nii ÜPP I sammast (rahastus EAGFist) kui ka II sammast (rahastus EAFRDst) ja tagavad valdkonna terviklikuma planeerimise. ÜPP strateegiakava kaudu programmeeritakse enamus ÜPP I ja II samba vahenditest ja elementidest. ELi tasandil on määratletud ÜPP üld- ja erieesmärgid, mis tuleb liikmesriikidel saavutada oma ÜPP strateegiakavas kavandatud sekkumiste ehk meetmete kaudu.

Vabariigi Valitsus kiitis 2021. a aprillis heaks Põllumajanduse ja kalanduse valdkonna arengukava aastani 2030 (edaspidi PõKa 2030). PõKa 2030 koostati Maaeluministeeriumi poolt tihedas koostöös asjaomaste ministeeriumide ning esindusorganisatsioonidega. PõKa 2030 võeti aluseks 2021–2027 perioodi Eesti ÜPP vahendite planeerimisele ning Eesti ÜPP strateegiakava väljatöötamiseks. ÜPP strateegiakava koostamisega alustati Eestis 2019. aastal ning koostamise protsessi juhtis samuti Maaeluministeerium. ÜPP strateegiakava koostamiseks moodustati juhtkomisjon. Juhtkomisjoni ülesandeks oli kujundada Eesti seisukohad Euroopa Liidu ühise põllumajanduspoliitika toetuste andmist reguleerivate õigusaktide kohta ning koordineerida ÜPP strateegiakava koostamist, teha strateegiakava kohta ettepanekuid ja kujundada seisukoht strateegiakava kohta enne Vabariigi Valitsusele esitamist. Juhtkomisjoni olid kaasatud asjaomased ministeeriumid (Rahandusministeerium, Keskkonnaministeerium, Haridus- ja Teadusministeerium, Majandus- ja Kommunikatsiooniministeerium, Sotsiaalministeerium), Riigikantselei ja sektorite (põllumajandus, toiduainetööstus, keskkond, metsandus, kogukonnad, ettevõtlus) esindusorganisatsioonid, teadus- ja arendusasutused ning rakendusasutused. 

Vabariigi Valitsus kiitis välja töötatud Euroopa Liidu ühise põllumajanduspoliitika Eesti strateegiakava aastateks 2023–2027 (edaspidi strateegiakava) eelnõu heaks 9. juuni 2022. a korraldusega nr 167, andes viimasega ühtlasi maaeluministrile volituse läbirääkimisteks Euroopa Komisjoniga. Euroopa Komisjon kiitis strateegiakava heaks 2022. a 11. novembril rakendusotsusega nr C(2022) 7912 final ning selle 1. muudatused 2024. a 8. aprillil, rakendusotsusega nr C(2024) 2139 final, 2. muudatused 2024. a 16. detsembril, rakendusotsusega nr C(2024) 8747 final, 3. muudatused 2025. a 10. septembril, rakendusotsusega nr C(2025) 6001 final, 4. muudatused 2025. a 11. detsembril, rakendusotsusega nr C(2025) 8513 final ja 5. muudatuste strateegilised muudatused 2026. a 18. augustil, rakendusotsusega nr C(2026) 5896 final.

Strateegiakava raames on kavas rakendada kokku 58 toetusmeedet ehk sekkumist, mis jagunevad ÜPP horisontaalse eesmärgi ja üheksa erieesmärgi vahel. Strateegiakava alusel makstavaid toetusi menetletakse Euroopa Liidu ühise põllumajanduspoliitika rakendamise seaduse (edaspidi ELÜPS) ja selle alusel antavate rakendusaktide alusel. Esimeste strateegiakava sekkumiste, milleks olid otsetoetused ning pindala- ja loomapõhised maaelu arengu toetused, rakendamine algas 2023. a kevadel. Strateegiakava sekkumiste avaliku sektori kogueelarve on 1 619 186 184 eurot (arvestamata käesolevaid muudatusi). 2026. a 22. augusti seisuga on strateegiakava avaliku sektori kogueelarvest ära kasutatud (s.t toetusesaajatele välja makstud) 756 411 443 eurot, mis teeb selle finantsplaani täitmise protsendiks 46,85.

Käesoleva eelnõuga nähakse ette strateegiakava kuuendate muudatusettepanekute heakskiitmine ning Regionaal- ja Põllumajandusministeeriumile muudatusettepanekute Euroopa Komisjonile esitamine ja vajaduse korral muudatuste osas läbirääkimiste pidamine.

Korralduse eelnõu ja seletuskirja valmistas ette Regionaal- ja Põllumajandusministeeriumi põllumajanduspoliitika osakonna nõunik Ove Põder (tel 625 6290, ove.poder@agri.ee). Seletuskirja lisaks 1 olevad strateegiakava muudatusettepanekud ning lisaks 2 oleva muudatusettepanekute kohaselt muudetud strateegiakava põhiteksti valmistasid ette ka Regionaal- ja Põllumajandusministeeriumi põllumajanduskeskkonnapoliitika osakonna, regionaalpoliitika osakonna, põllumajanduspoliitika osakonna, teadus- ja arendusosakonna ning toiduohutuse osakonna töötajad.

2. Eelnõu eesmärk

Käesoleva eelnõuga tehakse strateegiakavas muudatusi, mis tulenevad Euroopa Liidu tasandil võetud meetmetest, et leevendada Euroopa Liidu põllumajandustootjate olukorda tulenevalt Lähis-Ida kriisist tingitud väetisehindade tõusust. Muudatuste näol on tegemist ühe sellise meetme kasutamisega – nimelt strateegiakava otsetoetuste 2027. a eraldiste suurendamisega 26 404 994 euro võrra. Samuti tehakse eelnõuga strateegiakavas muudatusi järelejäänud rakendamise aastateks, et tagada muutunud ja pidevalt muutuvas keskkonnas paremini rakendatavate sekkumiste sobivus strateegiakava eesmärkide täitmiseks, lähtudes ka juba sekkumiste senise rakendamise käigus saadud kogemustest. Need muudatused hõlmavad sekkumistes abikõlblike sihtrühmade, toetuse määrade ja ühikusummade muutmist ning toetatavate tegevuste täpsustamist.

3. Eelnõu sisu

Vabariigi Valitsuse korraldus kehtestatakse ELÜPSi § 10 lõike 2 ning Euroopa Parlamendi ja nõukogu määruse (EL) 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013 (ELT L 435, 06.12.2021, lk 1–186), artikli 119 lõigete 1 ja 2 alusel. ELÜPSi § 2 lõike 3 kohaselt võib Vabariigi Valitsus ÜPP abinõu rakendamiseks anda oma pädevuse piires korralduse küsimuses, mille otsustamise õigus on asjakohaste ELi õigusaktide ja nende alusel kehtestatud õigusaktide kohaselt liikmesriigil. Euroopa Parlamendi ja nõukogu määruse (EL) 2021/2115 artikkel 119 näeb ette tingimused, millele peavad vastama liikmesriikide poolt Euroopa Komisjonile esitatud taotlused strateegiakavade muutmiseks, samuti reguleerib kõnealune artikkel strateegiakavade muutmise menetlust Euroopa Komisjoni ja liikmesriigi vahel. Viidatud artikli 119 lõike 7 kohaselt võib alates 25. maist 2024 esitada ÜPP strateegiakava muutmise taotluse reeglina kaks korda kalendriaastas. Sama määruse artikli 124 lõike 4 punkti d kohaselt tuleb strateegiakava korraldusasutuse, kelleks ELÜPSi § 10 lõike 4 kohaselt on Regionaal- ja Põllumajandusministeerium, ettepanekute kohta strateegiakava muutmiseks esitada oma arvamus strateegiakava seirekomisjonil. Arengukava ja strateegiakava ühise seirekomisjoniga konsulteeriti muudatuste osas kahes etapis. Mittestrateegilised muudatused saadeti seirekomisjoni liikmetele tutvumiseks 2026. a 21. mail, 4. juunil toimunud seirekomisjoni istungil tutvustati muudatusettepanekuid seirekomisjoni liikmetele ning anti selgitusi ja vastuseid seirekomisjoni liikmete kohapeal esitatud küsimustele. 2027. a otsetoetuste eraldise suurendamise (strateegiline muudatus) osas konsulteeriti seirekomisjoniga kirjaliku protseduuri raames – muudatused saadeti seirekomisjoni liikmetele 2026. a 7. augustil ning paluti nende arvamust 14. augustiks. Lühike arvamuse küsimuse tähtaeg oli tingitud muudatuse menetlemise pingelisest ajaraamist - Euroopa Parlamendi ja nõukogu määruse (EL) 2021/2115 artikli 103a (mis on määrusesse lisatud Euroopa Parlamendi ja nõukogu määruse (EL) 2026/1768 artikli 1 punktiga 8) kohaselt tuleb 2027. a otsetoetuste eraldise suurendamise muudatusettepanek Euroopa Komisjonile heakskiitmiseks esitada juba hiljemalt 2026. a 31. augustil.

Strateegiakava olulisemad muudatused on järgmised:
- 2027. a kalendriaasta otsetoetuste eraldist suurendatakse maksimaalse võimaliku, ehk 26 404 994 euro võrra ning nimetatud summa jaotatakse erinevate otsetoetuste vormis rakendatavate sekkumiste (sekkumised 1.1 „Põhiline sissetulekutoetus jätkusuutlikkuseks“, 1.2 „Täiendav ümberjaotav sissetulekutoetus jätkusuutlikkuseks“, 7.1 „Täiendav sissetulekutoetus noortele põllumajandustootjatele“, ÖK1 „Kliima- ja keskkonnakava: keskkonnasõbralik majandamine“, ÖK2 „Kliima- ja keskkonnakava: mahepõllumajanduse ökokava“ ja ÖK5 „Kliima- ja keskkonnakava: mesilaste korjeala toetus“ ning kõik põllumajandustootmisega seotud otsetoetused (sekkumised 1.3–1.8)) vahel;
- strateegiakava sekkumise 0.3 „Innovatsioonikoostöö projektid – Euroopa innovatsioonipartnerluse tegevusrühma projektid“ siseselt suurendatakse väikeprojektide toetuseks ettenähtud vahendeid arendusosaku toetuse vahendite arvelt 1 460 000 euro ulatuses;
- sekkumises 3.4 „Lühikeste tarneahelate ja kohaliku turu arendamine” suurendatakse maksimaalset toetuse määra abikõlblike kulude maksumusest investeeringute puhul 50%-lt 65%-ni; 
- sekkumises 8.2 „Investeeringud ettevõtluskeskkonna arendamiseks maapiirkonnas“ laiendatakse sihtrühma - lisaks äriühingutele, sihtasutustele, mittetulundusühingutele ja valitsusasutuste poolt hallatavatele riigiasutustele lisatakse toetusesaajate hulka ka kohalikud omavalitsused;
- sekkumises 9.4 „Loomataudide kontrolliprogrammide alase koostöö toetus“ muudetakse toetuse ühikuhindasid: IRT (infektsioosne rinotrahheiit) toetussummat loomühiku kohta vähendatakse 50 eurolt 30 euroni, VVD (veiste viirusdiarröa) toetussummat loomühiku kohta suurendatakse 32 eurolt 34 euroni. Lisaks tehakse muudatus, mille kohaselt sõltub edaspidi toetuse suuruse arvutamise aluseks olev ühikuhind konkreetsest kontrolli- ja likvideerimisprogrammist, täpsemalt sellest, kas programmi kohaselt loomi vaktsineeritakse või võetakse neilt vereproovi või tuleb neid nii vaktsineerida kui ka võtta neilt vereproovi.

Seletuskirja lisa 1 kajastab strateegiakava muudatusettepanekuid. Seletuskirja lisas 2 on toodud muudatusettepanekute kohaselt muudetud strateegiakava põhitekst. Muudetud strateegiakava põhitekst sisaldab ka Euroopa Parlamendi ja nõukogu määruse (EL) 2021/2115 artikli 119 lõikes 2 nimetatud muudatusi (kirjavigade või ilmsete vigade parandused või redaktsioonilised parandused), mis ELÜPSi § 10 lõike 2 kohaselt ei nõua Vabariigi Valitsuse heakskiitu.

Strateegiakava kehtiva versiooniga on võimalik tutvuda Regionaal- ja Põllumajandusministeeriumi veebilehel aadressil https://www.agri.ee/euroopa-liidu-uhise-pollumajanduspoliitika-strateegiakava-2023-2027.

4. Eelnõu vastavus Euroopa Liidu õigusele

Eelnõu on kooskõlas Euroopa Parlamendi ja nõukogu määrusega (EL) 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013 (ELT L 435, 06.12.2021, lk 1–186), Euroopa Parlamendi ja nõukogu määrusega (EL) 2021/2116, mis käsitleb ühise põllumajanduspoliitika rahastamist, haldamist ja seiret ning millega tunnistatakse kehtetuks määrus (EL) nr 1306/2013 (ELT L 435, 06.12.2021, lk 187–261), Euroopa Parlamendi ja nõukogu määrusega (EL) 2021/1060, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid (ELT L 231, 30.06.2021, lk 159–706) ning komisjoni delegeeritud määrusega (EL) 2023/370, millega täiendatakse Euroopa Parlamendi ja nõukogu määrust (EL) 2021/2115 seoses ÜPP strateegiakavade muutmise taotluste liikmesriikidepoolse esitamise menetluste ja tähtaegadega ning täiendavate juhtudega, millal ÜPP strateegiakavade muutmise taotluste maksimumarvu ei kohaldata (ELT L 51, 20.02.2023, lk 25–30).

5. Eelnõu mõjud

2027. a otsetoetuste eraldise suurendamine pakub leevendust eeskätt taimekasvatuse ja aianduse valdkonnas tegutsevatele Eesti põllumajandustoojatele, keda on viimasel ajal tabanud mitmed tagasilöögid – Lähis-Ida kriisist põhjustatud sisendhindade tõus ning viimaste aastate ebasoodsad ilmastikuolud on vähendanud saagikust ning mõjutanud negatiivselt ettevõtete majandustulemusi. Muudatusega tehtav otsetoetuste suurendamine aitab parandada ka teiste ettevõtete vähenenud finantsvõimekust ja võimalusi täiendavaid kulusid omavahenditest katta, sest sisendihindade tõus mõjutab taimekasvatusettevõtete kõrval ka loomakasvatussektorit. Ülejäänud sisulised muudatused sekkumistes (nt toetuse määra suurendamine, toetusesaajate ringi laiendamine, populaarse toetusskeemi eelarve suurendamine) aitavad suurendada potentsiaalsete toetusesaajate huvi toetuse taotlemise vastu ning panustavad seeläbi strateegiakava eesmärkide saavutamisse.

6. Eelnõu rakendamiseks vajalikud kulutused

Kuna muudatuste näol on tegemist strateegiakava EAGFi eelarve suurendamisega riigipoolse rahastamise kohustuseta sekkumistele, siis ei too need kaasa vajadust täiendavate riigieelarveliste vahendite järele, võrreldes strateegiakava kehtiva versiooniga. Muudatuse tulemusel suureneb 2027. a otsetoetuste, mis valdavas osas makstakse põllumajandustootjatele välja 2027. a detsembris, eelarve kokku 26 404 994 euro võrra. Eraldiste suurendamise allikaks on Euroopa Komisjonilt saadud informatsiooni kohaselt perioodile 2028–2034 järgneva EL-i pikaajalise eelarve vahendid. Regionaal- ja Põllumajandusministeerium teeb ettepaneku sätestada muudatuste heakskiitmist käsitlevates otsustes, et käesolevate vahendite (26 404 994 eurot) näol on tegemist osaga perioodile 2028–2034 järgneva EL-i pikaajalise eelarve ÜPP osa vahenditest.  

7. Eelnõu kooskõlastamine

Eelnõu esitati kooskõlastamiseks Haridus- ja Teadusministeeriumile, Kliimaministeeriumile, Majandus- ja Kommunikatsiooniministeeriumile, Rahandusministeeriumile ja Sotsiaalministeeriumile, samuti informatsiooniks arengukava ja strateegiakava ühisele seirekomisjonile (mittestrateegilised muudatusettepanekud nr 2–6 23. juulil, strateegiline muudatusettepanek nr 1 17. augustil). Rahandusministeerium ja Sotsiaalministeerium kooskõlastasid eelnõu märkusteta (nii mittestrateegilised kui strateegilised muudatusettepanekud), Haridus- ja Teadusministeerium kooskõlastas märkusteta mittestrateegilised muudatusettepanekud. Kliimaministeerium ning Majandus- ja Kommunikatsiooniministeerium ei ole eelnõu heakskiitmise või kooskõlastamata jätmise kirja ettenähtud tähtpäevaks eelnõude kooskõlastamise infosüsteemi kaudu esitanud. Teistelt osapooltelt laekunud arvamused ning Regionaal- ja Põllumajandusministeeriumi vastused nendele on kajastatud alljärgnevas tabelis.

	Märkuse või ettepaneku tegija
	Märkused ja ettepanekud
	Regionaal- ja Põllumajandusministeeriumi seisukoht


	Eesti Põllumajandus- Kaubanduskoda
	Kuna Lähis-Ida kriis on suurendanud kütuse hindu ja transpordikulusid, mineraalväetiste hinda, aga ka põllumajanduses kasutatava kile maksumust kõikides põllumajanduse harudes, siis teeme ettepaneku Teie esitatud eelarvejaotust muuta nii, et see jõuaks enam ka lihaveiste, lammaste ja kitsede kasvatamisega tegelevate ettevõte ning mahepõllumajandustootjateni. Nendes tootmisharudes on viimastel aastatel toimunud tootmismahu kahanemine. 
Oma ettepanekus viitate ka 2025. aasta ilmastikukahjudele, mis mõjutasid nii rohusöötade tootmist kui ka mahetootmises viljeletavaid põllukultuure, kuid mida Erakorraline toetus põllumajandustootjatele ebasoodsatest ilmastikutingimustest põhjustatud majandusliku kahju hüvitamiseks ei kompenseeri. 
Kuna otsetoetuste eelarve võimalik suurenemine on üheaastane, siis peame oluliseks, et ühikumäärade tõus ei looks ajutist stiimulit ühe või teise põllukultuuri või tootmisviisi eelistamiseks.
Seda arvestades on EPKK ettepanek otsetoetuste eelarve suurendamiseks järgmine:
	
	2027 eelarve
	2027 suurendatud eelarve

	Põhiline sissetulekutoetus
	104 833 740
	122 749 680

	Ümberjaotav toetus
	10 250 937
	11 580 000

	Noore põllumajandustootja toetus
	4 100 375
	4 630 000

	
	
	

	Keskkonnasõbraliku majandamise toetus
	29 871 260
	32 855 360

	Mesilaste korjeala toetus
	375 000
	375 000

	Ökoalade toetus
	6 635 000
	6 635 000

	Ökosüsteemiteenuste säilitamine põllumaal
	2 000 000
	2 000 000

	Mahepõllumajanduse ökokava
	20 300 000
	22 300 000

	
	
	

	Puu- ja köögivilja ning marjakultuuride kasvatamise otsetoetus
	1 970 053
	2 420 000

	Tera- ja kaunvilja kasvatamise otsetoetus
	5 258 547
	5 800 000

	Seemnekartuli kasvatamise otsetoetus
	80 134
	135 000

	Piimalehma kasvatamise otsetoetus
	12 480 186
	12 480 186

	Ammlehma kasvatamise otsetoetus
	5 746 981
	6 046 981

	Lamba ja kitse kasvatamise otsetoetus
	1 116 535
	1 416 535

	Kokku
	205 018 748
	231 423 742


.
	Ettepanekutega arvestatud ning suunatud eelarvet ka mahepõllumajanduse ökokavale, ammlehma kasvatamise otsetoetusele ning lamba ja kitse kasvatamise otsetoetusele.

	Eesti Lamba- ja Kitsekasvatajate Liit
	Toetame Eesti Põllumajandus- ja Kaubanduskoja ettepanekut muuta eelnõus esitatud jaotust, suurendades lamba ja kitse kasvatamise toetust ning ka ammlehmatoetust. Oluline on, et arvestataks ka mahepõllumajandustootjatega, sest kriisid on mõjutanud meid kõiki. Tootmismahud on kahanenud eelmainitud sektorites ja jätkusuutlikkuse tagamiseks on oluline neid sektoreid toetada. Arvestades planeeritavat põhisissetulekutoetuse tõusu tuleb arvestada olukorraga, et see ei jõua tootjateni vaid maaomanikeni sõltuvalt rendilepingust.
	Ettepanekutega arvestatud ning suurendatud ammlehma kasvatamise otsetoetuse ning lamba ja kitse kasvatamise otsetoetuse eelarvet, põhisissetulekutoetuse eelarvet on vähendatud.

	Mahepõllu-majanduse Koostöökogu
	Leiame, et 2027. aasta otsetoetuste eelarvesse lisanduma plaanitud vahenditest tuleks kavandatust suurem osa suunata sihitud sekkumistesse ning vähendada PST suurendamiseks kavandatud osa. PST kasv võib osadel juhtudel rendilepingute kaudu kanduda kõrgemasse rendihinda, mistõttu ei pruugi toetuse suurenemine täies ulatuses parandada aktiivsete põllumajandustootjate majanduslikku olukorda.
Meie peamised ettepanekud:
	Ettepanekutega arvestatud ning suunatud eelarvet ka mahepõllumajanduse ökokavale, ammlehma kasvatamise otsetoetusele ning lamba ja kitse kasvatamise otsetoetusele ja põhisissetuleku toetuse osakaalu on vähendatud.

	
	1. Tõsta mahepõllumajandusliku taimekasvatuse ökokava ühikumäärasid 20%.
	Osaliselt arvesse võetud. Mahepõllumajanduse ökokava ühikumäärade suurendamiseks on vahendeid suunatud, aga eraldatud vahenditest ei piisa kõigi ühikumäärade suurendamiseks 20%. Samas suurendatakse ka KSM põhitegevuse toetust mahepõllumajandustootjatele.  

	
	2. Suunata 2027. aasta täiendavatest vahenditest ökokavadesse ligikaudu 7,6 miljonit eurot kavandatud 3 miljoni euro asemel, et ökokavade osakaal otsetoetuste eelarves ei väheneks alla senise 28,87%. Täiendav 4,6 miljonit eurot katta PST suurendamiseks kavandatud summa arvelt. Mahepõllumajanduse ökokava ühikumäärade 20% tõus arvestada selle summa sisse.
	Osaliselt arvesse võetud. Ökokavade eelarve protsenti on suunatud 27,6%-ni  võrreldes algse ettepanekuga, mis tähendab, et ökokavadesse on  kokku suunatud 4,7 mln eurot. Ökokavade eelarvete suurendamisel on ees maksimaalsed ühikumäärad, mis on saadud saamata jäänud tulu ja lisakulu arvestusel, mistõttu ei ole võimalik nii suurel määral ökokavadesse eelarvet juurde lisada. 

	
	3. Tõsta ammlehma- ning lamba- ja kitsekasvatuse tootmiskohustusega seotud toetuste ühikumäärasid maksimaalse võimaliku piirini, kasutades selleks osa PST suurendamiseks kavandatud vahenditest.
	Arvestatud

	
	4. Täpsustada, kuidas muutub KSM ökokava ühikumäär mahetootjatele.
	KSM ökokava ühikumäär suureneb kolmel põhitegevusel, mida saavad taotleda ka mahetootjad.

	Eestimaa Talupidajate Keskliit
	Eestimaa Talupidajate Keskliit toetab põhimõtteliselt täiendava 26,4 miljoni euro kasutamist 2027. aasta otsetoetuste eraldises, kuid soovib juhtida tähelepanu järgmistele küsimustele.
Vahendite jaotus ei jõua piisavalt aktiivsete tootjateni.
Ei toeta lisaraha praegust koondumist valdavalt PST ühikumäära suurendamiseks. Suur osa renditava maa rendilepingutest on otseselt või kaudselt seotud toetuste suurusega, mistõttu kandub toetuse tõus osaliselt maa rendihindadesse ega jõua täies mahus tootjani, kes reaalselt sisendhindade tõusu kannab. Palume, et lisavahendite jaotamisel lähtutaks põhimõttest, et toetus jõuaks eelkõige aktiivsete tootjateni, iseäranis nendeni, kes loovad ühiskonnale ja keskkonnale suuremat lisaväärtust.
Konkreetne ettepanek: suunata osa vahenditest ÖK2 (mahepõllumajanduse ökokava) tõstmiseks
Teeme ettepaneku suunata osa PST-le kavandatud lisarahastusest (nt kuni 3,6 miljonit eurot) ÖK2 mahepõllumajanduse toetuse ühikumäärade tõstmiseks, viies need strateegiakavas ette nähtud vahemike keskosa lähedale (nt põllukultuurid ~158 €/ha, puu- ja marjakultuurid ~360 €/ha). Selline muudatus ei looks uut ega strateegiakavaväliselt kavandatud toetustaset, vaid viiks olemasoleva sekkumise juba ette nähtud vahemiku sisse. Varasemad erakorralised toetusmeetmed pole mahetaimekasvatuse (sh kaera, talinisu, tatra, kanepi) kahjusid piisavalt katnud  see suunamine aitaks seda lünka leevendada. 
	Osaliselt arvesse võetud. Põhisissetulekutoetuse osakaalu on vähendatud ning osa eelarvest suunatakse ka mahepõllumajanduse ökokavasse. 

